આ બાજુ અણહિલપુરની ગાદીએ ચાવડાવંશનો છેલ્લો દીપક સામંતસિંહ ચાવડો ઝાંખો ઝાંખો બળતો હતો એ વખતે વનરાજના પિતા જયશિખરીને હરવનાર કલ્યાણીના રાજા ભુવડ સોલંકીની ચોથી પેઢીએ ભુવનાદિત્ય નામે રાજા શાસન કરતો. તેને ત્રણ પુત્રો હતાં – બીજ સોલંકી, રાજ સોલંકી અને દંડક સોલંકી. બીજ સોલંકી અંધ હતો અને અશ્વવિદ્યાનો ગજબનો નિષ્ણાત હતો. જ્યારે રાજ સોલંકી અત્યંત બાહોશ અને પરાક્રમી શુરવીર હતો.